สังคมกองทุนรวม
สังคมกองทุนรวม ประจำวันศุกร์ที่ 7 ธ.ค. 2555
7 ธ.ค. 2555

สังคมกองทุนรวม ประจำวันศุกร์ที่ 7 ธ.ค. 2555 
...ย่างเข้าเดือนสุดท้ายของปี ซึ่งเป็นเดือนที่ต่างเป็นที่รอคอยของผู้คนหลายกลุ่ม ทั้งกิจกรรมทางธุรกิจที่คึกคัก ไม่ว่าจะเป็นภาคอุตสาหกรรมใด การรอคอยโบนัสและการขึ้นเงินเดือนของเหล่ามนุษย์เงินเดือนทั้งหลาย กระแสเงินที่ไหลสะพัดเข้ามาลงทุนในสินทรัพย์ต่างๆ รวมทั้งข่าวดีอีกหลายๆ ข่าวที่ต่างเฝ้ารอคอยกัน 
...แม้กระทั่งปัญหาหน้าผาการคลังของสหรัฐ ตลาดก็ให้มุมมองกันในแง่ดีว่าคงจะหาทางออกได้ในที่สุด เพราะไม่มีใครอยากจะเป็นผู้ร้ายให้โลกประณามโดยคาดกันว่าน่าจะมีการตัดลดงบประมาณ และชะลอการขึ้นภาษีคนรวย ขณะที่ตัวเลขเศรษฐกิจสหรัฐก็ออกมาดีกว่าคาด 
...ดัชนีหุ้นไทยก็ได้รับผลบวก เพราะปรับขึ้นแตะระดับ 1,340 จุดแล้ว มูลค่าการซื้อขายดีวันดีคืน โดยนักลงทุนต่างชาติยังเป็นผู้ซื้อสุทธิในตลาดหุ้นไทย 
...มาดูข่าวกองทุนรวมกันบ้าง บลจ.บัวหลวง เปิดขายหน่วยลงทุนเพิ่มทุนของกองทุนอสังหาริมทรัพย์ 2 กอง คือ กองทุนรวมอสังหาริมทรัพย์ ไทคอน (TFUND) จองซื้อ 11-14 ธ.ค. เสนอขายหน่วยละ 10.45 บาท และกองทุนรวมสิทธิการเช่าอสังหาริมทรัพย์ฟิวเจอร์พาร์ค (FUTUREPF) จองซื้อ 12-17 ธ.ค. ในราคาเสนอขายหน่วยละ 16 บาท ทั้งสองกองเสนอขายเฉพาะผู้ถือหน่วยลงทุนเดิม 
...บลจ.ทิสโก้ ยังคงเปิดขายกองทริกเกอร์กองใหม่ชื่อ กองทุนเปิด ทิสโก้ ไทย อิควิตี้ ทริกเกอร์ 8% #6 คราวนี้ไม่กำหนดอายุโครงการ ขาย IPO ถึงวันที่ 13 ธ.ค. 
...ด้าน บลจ.ธนชาต และ บลจ.กรุงศรี ขายกองตราสารหนี้ อายุ 6 เดือน ขาย IPO ถึงวันที่ 13 และ 11 ธ.ค. ตามลำดับ 
...“โชติกา สวนานนท์” กรรมการผู้จัดการ บลจ.ไทยพาณิชย์ ส่ง 2 กองทุนใหม่น่าสนใจ คือ กองทุนเปิดไทยพาณิชย์ หุ้นตลาดเกิดใหม่ เป็น Feeder Fund ลงทุนในหน่วยลงทุนของกองทุน Robeco Active Quant Emerging Markets Equituies ซึ่งเป็นกองทุนที่ลงทุนในหุ้นที่มีแนวโน้มการเจริญเติบโตที่ดีในระยะยาวในกลุ่มประเทศตลาดเกิดใหม่ กองนี้ขาย IPO ถึงวันที่ 14 ธ.ค. 
...อีกกองชื่อกองทุนเปิดไทยพาณิชย์เอสแอนด์พี 500 เป็น Feeder Fund เช่นกัน ลงทุนในกองทุน SPDR S&amp;P 500 ETF Trust ซึ่งจดทะเบียนในตลาดหลักทรัพย์นิวยอร์ก กองทุนนี้ลงทุนในหุ้นที่เป็นส่วนประกอบของดัชนี S&amp;P 500 ขาย IPO ถึงวันที่ 14 ธ.ค. 
...นอกจากนี้ บลจ.ไทยพาณิชย์ ยังมีการออกกองตราสารหนี้อีกหลายกอง มีอายุกองทุนต่างๆ กัน เปิดเข้าไปดูกันในเว็บไซต์ได้ l...ใครยังไม่ได้ซื้อกองทุนรวม ยังตัดสินใจไม่ได้ ยังไม่รู้ว่าต้องซื้อจำนวนเท่าใด ยังไม่เคยซื้อเลย รอไปงานลดภาษีนาทีสุดท้ายด้วย LTF &amp; RMF 20-23 ธ.ค. ที่ศูนย์การค้าเซ็นทรัลเวิลด์ พบทุกคำตอบเรื่อง LTF &amp; RMF